Egeland håper straffetiltak mot Iran kan fjernes
Iran har en av verdens største, men minst omtalte flyktningbefolkninger. 2014 kan bli et skjebneår for de 2,5 millioner afghanerne som har kommet til landet i løpet av tre tiår med krig i hjemlandet. Men den siste tiden er solidariteten og sjenerøsiteten satt på en kraftig prøve. Årsaken er de internasjonale sanksjonene mot Iran, forklarer Flyktninghjelpens generalsekretær Jan Egeland. Han besøkte i helgen Iran. - I en iransk befolkning som i stadig større grad føler sanksjonene sterkt i form av massearbeidsledighet, er det nå et økende press om å få sendt afghanerne hjem, sier han til NTB. Brende om atomavtale: - En seier for diplomatietSanksjonene mot Iran er innført på grunn av konflikten om landets atomprogram. Men valget av en relativt moderat president skapte håp om en forhandlingsløsning, og natt til søndag ble det enighet om en foreløpig avtale. Det betyr blant annet at sanksjonene lettes noe. Det vil kunne bedre den økonomiske situasjonen både for iranere flest og for flyktningene. - Vi håper det kan bli slutt på disse meget omfattende sanksjonene som Iran er underlagt. Sanksjonene må absolutt opphøre ut fra en humanitær synsvinkel, sa Egeland før avtalen ble klar. Han forklarer at Flyktninghjelpen, med pengestøtte fra Norge og EU, er én av svært få vestlige, ikke-statlige organisasjoner som får operere i Iran. - Vi kan ikke overføre penger på vanlig vis til de iranske hjelpearbeiderne. Sanksjonene vanskeliggjør derfor også vår aktivitet, sier Egeland. Mange afghanere har skaffet seg jobb i byggebransjen og et godt liv i Iran. Et stort antall er integrert i iranske byer og har kanskje heller ikke noe ønske om å vende hjem. - Samtidig er det blant flyktningene mange enker, foreldreløse barn, krigsrammede og lut fattige analfabeter som ikke har noen ting. Noen av dem bor i jordhytter eller i naturlige grotter i fjellene, forklarer Egeland.Det andre store spenningsmomentet for Afghanistan-flyktningene i 2014 er hvordan situasjonen utvikler seg i hjemlandet. De aller fleste av de 75.000 gjenværende soldatene trekkes nemlig ut av Afghanistan neste år, men om det vil gi mer eller mindre uro og vold gjenstår å se. Egeland holder begge muligheter åpne. - Vi må håpe på at det tross alt går mot fred i Afghanistan, og at vi i fellesskap kan hjelpe flyktninger hjem på en frivillig og verdig måte, sier han. Det oppholder seg i dag rundt 2,5 millioner afghanere i Iran og et tilsvarende antall i Pakistan. Mange av flyktningene har oppholdt seg i Iran i flere tiår og kjenner knapt hjemlandet lenger. - Våre undersøkelser viser at det ofte går dårlig med dem som vender hjem til Afghanistan fra Iran. Mange får ikke jobb og opplever at alt de flyktet fra, er borte. Det må gjøres en større og bedre innsats for å hjelpe folk ut, det må være noe å reise tilbake til, sier han. I dag er antallet nokså stabilt, og mens noen nye flyktninger kommer, reiser andre hjem igjen, ifølge Egeland. Han etterlyser også en felles tilnærming for å se flyktningsituasjonen i Afghanistan, Pakistan og Iran under ett.
De harde straffetiltakene mot Iran rammer ikke bare iranere. Også landets enorme antall afghanske flyktninger lider.